「滿洲語」跳轉嚟呢度。要睇滿洲國定嘅官方語言，請去【**北方官話**】。

 呢篇文講17世紀後滿族用嘅語文。搵緊17世紀前女真人用嘅語文嘅話，請睇〈**女真文**〉。

|  |  |
| --- | --- |
|  | 呢版有滿文字母，部分作業系統、網頁瀏覽器需要特殊字母或符號嘅支援先睇到，否則可能出現未成連字嘅字母或其他符號。 |

北京紫禁城乾清門嘅牌匾。左面係漢文，右面係滿文。
**滿文**（粵拼：mun5 man4\*2；滿文：**ᠮᠠᠨᠵᡠ  
ᡤᡳᠰᡠᠨ**，穆麟德：*manju gisun*），亦稱為**滿洲話**mun5 zau1 waa2，係滿族嘅民族語言，影響過標準官話、東北官話嘅形成，曾經係大清國語，不過目前係極度瀕危語言。屬阿爾泰語系通古斯語族南通古斯語支。

而家大部份嘅滿族人都係講官話嘅，寫嘅亦係漢字，滿族人口一千幾萬，當中識滿文嘅人最多70人以下。同滿文好似嘅錫伯話而家有四萬左右嘅人用，主要分佈喺新疆伊犁州，係好珍貴嘅滿洲語言遺存，不過錫伯人同滿族人係兩個唔同嘅族。

滿文有元音和諧律，語言類型係黏著語。滿文係女真文嘅後裔，不過有好多蒙古文、中文嘅外來詞。滿文寫嘅滿文字母係改自蒙古字母嘅，係左到右打豎寫嘅。滿文同好多嘅印歐語系語種一樣有性嘅概念，即係啲詞有陰陽之分，呢個區分係睇詞幹元音嘅陰陽性，比如話「a」係陽性元音，「e」係陰性元音，「ama」嘅意思係老豆，「eme」嘅意思係阿媽。

用嘅地方同人口
-------

而家滿洲話喺滿族嘅祖地中國東北重有人用緊。雖然滿族人口達1070萬人（2000年），但據1990年統計能夠將滿洲話講得地道、完整、具備完全母語能力嘅人得20個。而據2007年美國紐約時報報道，就得18個，而且都係80歲打上嘅老人。家下滿洲話就得黑龍江省少數村鎮嘅老人同一啲語言學家識講，其中最集中嘅係三家子村。而家三家子村喺搶救滿洲話嘅熱心人士扶助下，開咗間滿文學校，啲老師就要向呢啲重講得掂母語嘅老人學嘢，盡力傳承返語言文化。2011年，黑龍江省開設滿文關聯語言學科，並以滿洲話教學研究。

察布查爾聚居2萬6千幾人嘅錫伯族，佢哋講嘅錫伯話同滿文好接近，同滿文係同一語支，三家子村保存嘅滿文係北滿音系，而錫伯話係南滿音系，所以睇成係滿文遺存。但錫伯話嘅音韻、語彙始終同滿文唔同，加埋民族區分，唔將錫伯話睇成滿文方言，所以滿文依然係好少人講嘅瀕危語言。另外有啲達斡爾人以滿文做第二語言。

史
-

滿族係女真人嘅後裔，女真話係滿州話嘅祖語，亦都接近家下嘅滿州話。

17世紀時建立滿清之後，就定滿州話爲官方語言，而喺之前無耐滿文就創製出嚟，並且用喺正式文書，之後先至追加返官話同漢文。之後嘅文書就滿漢合璧。

建立滿清後就鼓勵滿洲人移居關內，同時又封禁滿洲。內遷滿人繼續實行八旗制度，畀內地旗人一啲特權，旗漢分隔，一開始關內滿洲人重識滿州話嘅（亦因此滿州話叫做**旗話**、**旗人話**）。但畢竟漢人多過佢哋，而且畀漢人包圍，漢文化又發達過佢哋，漢文化壓低咗滿洲文化，慢慢噉內地滿洲人就遺忘母語。清朝滅亡後，滿州話就一日日喺日常消失，包括東北滿族都漢化咗。

文字體系
----

滿州話所用嘅滿文係改良自蒙古文，啲字母係同蒙古字母好似嘅滿文字母。滿文係從左向右打豎寫嘅。因為唔係部部電腦都支持顯示滿蒙文字，所以家下網上會以拉丁字母代為書寫。

音韻
--

拉丁滿文用嘅方案係穆麟德（Möllendorff）嘅拉丁轉寫方案，方案中對應嘅萬國音標會補足說明。

### 元音

下面係6個短元音。

a e i o u ū

字母e係發/ɤ/而唔係發/e/，字母ū通常喺字母g、k、h後面，發音係/ʊ/，其他：a發/ɑ/、i發/i/、o發/ɔ/、u發/u/。呢啲字母可以組成雙元音，有ai、ei、oi、ui、io、oo。（組合oo表示嘅係字母o嘅長元音。）元音分陽性、陰性、中性三性，之間有元音調和。

|  |  |
| --- | --- |
| 陽性元音 | a，o，ū |
| 陰性元音 | e |
| 中性元音 | i，u |

### 輔音

|  | 唇音 | 齒齦音 | 硬顎音、舌葉音 | 軟顎音、細脷音 |
| --- | --- | --- | --- | --- |
| 塞音，塞擦音 | p  b | t  d | c  j | k  g |
| 鼻音 | m | n |  | ng |
| 擦音 | f | s | š | h |
| 顫音 |  | r |  |  |
| 邊音 |  | l |  |  |
| 半元音 | w |  | y |  |

* 字母p同b之間唔係清濁對立，而係送氣與否嘅對立（p係[pʰ]，b係[p]）。此外t同d、c同j、g同k都係送氣與否嘅對立。
* 字母s發[s]，而喺字母i前面時發成[ʃ]。
* 字母c同j分別對應兩個硬顎塞擦音[ʧ]同[ʧʰ]。
* 字母š發[ʃ]，喺字母i前面發成[ʂ]。ši唔係滿州話固有嘅音。
* 字母k、g、h喺陽性元音a、o、ū前面時發軟顎音，分別係[kʰ]、[k]、[x]，喺陰性、中性元音e、u、i之前發成細脷音，分別係[qʰ]、[q]、[χ]。雖然係噉，軟顎音同細脷音喺本族詞中並唔對立，不過喺外來詞中可以對立。
* 字母組合ng表示嘅係軟齶鼻音[ŋ]。

### 音素配列特徵

滿洲話嘅音素配列有呢啲特徵。

* 字母w後面只接元音a同e。
* 除咗外語借詞，字母i唔會喺t、d後面。
* y後面唔接i。
* 字母ū通常跟住喺k、g、h後面。
* 字母r唔會出現喺詞頭。
* ng唔會出現喺音節頭。另外，詞中嘅ng只出現喺k、g前。
* 音節尾可以以b、m、t、n、r、l、s、k、ng收尾。
* 詞尾大多以n、元音收尾。（除咗外來詞。）
* 通常輔音喺音節頭或者音節尾係唔會連讀（不過單詞之間頭尾就可以連讀。）

語法
--

### 詞類同構句

#### 詞類

滿州話嘅詞有好多種，唔同類嘅詞之間嘅差異可能會比較微，總體上有七類詞佔主：名詞、代詞、數詞、動詞、形容詞、副詞、後置詞。好多時候副詞可以生離出連詞、嘆詞，呢個時候就係新詞類而唔係副詞。冇冠詞、前置詞、關係代詞。當名詞、代詞、數詞詞尾有表示變格嘅粘著成份時，可作名詞性。

#### 構句

滿州話嘅構句同韓文、日文一樣，都係「主語+賓語+謂語」（SOV）。修飾語放喺被修飾語前面。

|  |  |  |  |  |  |  |  |
| --- | --- | --- | --- | --- | --- | --- | --- |
|     |  si  |   | manju     bithe    |   | tacimbi. |   | 「粵文：你學緊滿文書」「滿文構句：si你 manju滿洲 bithe書 tacimbi學」對比：「日文：汝は満洲の書を学ぶ。」「韓文：너는 滿洲冊(만주책)을 배운다.」 |
|   | 主語 |   | 修飾語  被修飾語賓    語 |   | 謂語 |  |  |

另外，滿文冇關係代詞，所以佢同日文、韓文一樣，用歸屬態動詞嚟修飾名詞（而英文有關係代詞同歸屬動詞兩種修飾方式。）。不過，同韓文唔同在於滿文動詞作謂語時詞形同歸屬態一樣。

|  |  |  |  |  |  |
| --- | --- | --- | --- | --- | --- |
|     | soktoho |   | niyalma |   | 「粵文：醉酒佬」「滿文構句：soktoho醉咗 niyalma人」對比：「英文：Drunk man」「日文：酔った人」「韓文：醉(취)한 사람」 |
|     | 動詞歸屬態 |   | 名詞 |  |  |

### 名詞

#### 格

名詞性詞有格嘅變化，體現喺詞幹後面粘著嘅詞尾。有呢啲格。

* **主格**（唔使加詞尾）：又叫做絕對格。可作句中嘅主語、賓語、歸屬動詞、謂語。
* **屬格**-i/-ni：同中古韓文、日文一樣可作主語歸屬節。
* **賓格**-be：可作主語引用節。
* **與格**-de
* **工具格**-i/-ni：接嘅詞尾同屬格一樣，不過屬格接嘅係名詞，工具格接嘅係動詞。
* **奪格**-ci
* **沿格**-deri

此外重有終格-tala/-tele/-tolo：終格已經無乜點用，只喺少部分詞作為化石噉保存落嚟。

#### 複數形式

複數係靠名詞詞幹之後接複數尾（-sa/-se/-so，-si，-ta/-te）嚟表示。呢啲複數尾大多用喺有情物名詞後面。

而無情物名詞嘅複數形經常係再重複多次，比如hacin嘅複數形式係hacin hacin。

#### 名詞謂語形

名詞作謂語，名詞詞頭要加前綴0-，而動詞要變過去型同聯結型。

### 代名詞同疑問詞

#### 人稱代詞

人稱代詞嘅變格如下。

|  | 主格 | 屬格 | 賓格 | 與格 | 奪格 |
| --- | --- | --- | --- | --- | --- |
| 第一人稱 | 單數 | bi | mini | mimbe | minde | minci |
| 複數（除外型） | be | meni | membe | mende | menci |
| 複數（包括型） | muse | musei | muse be | muse de | muse ci |
| 第二人稱 | 單數 | si | sini | simbe | sinde | since |
| 複數 | suwe | suweni | suwembe | suwende | sewenci |
| 第三人稱 | 單數 | i | ini | imbe | inde | inci |
| 複數 | ce | ceni | cembe | cende | cenci |

第一人稱複數除外型係話呢個「我哋」唔包括講嘢時聽緊嘅對方；包括型係話呢個「我哋」包埋聽緊話嘅對方。

#### 指示代詞

指示代詞分近稱同遠稱兩個系列。

|  | 主格 | 屬格 | 賓格 | 與格 | 工具格 | 奪格 | 沿格 |
| --- | --- | --- | --- | --- | --- | --- | --- |
| 近稱 | ere | erei | ere be | ede，erede | ereni | ereci | ederi |
| 遠稱 | tere | terei | tere be | tede，terede | tereni | tereci | tederi |

此外重有形容詞性、副詞性嘅指示詞。

* 場所：uba「呢度」、tuba「嗰度」
* 形容詞性：enteke「噉」（近稱）、tenteke「噉」（遠稱）
* 副詞性：uttu「就噉」（近稱）、tuttu「就噉」（遠稱）

#### 疑問詞

* 疑問代詞：we「邊個」，ya「呢個係」，ai「嘢」，aiba「呢度」
* 疑問形容詞：antaka「噉樣嘅」
* 疑問副詞：ainu「點解」，atanggi「幾時」，adarame「點做」

### 數詞

數詞有由1到1萬。

* emu「一」，juwe「二」，ilan「三」，duin「四」，sunja「五」，ninggun「六」，nadan「七」，jakūn「八」，uyun「九」，juwan「十」，tofohon「十五」
* orin「二十」，gūsin「三十」，dehi「四十」，susai「五十」，ninju「六十」，nadanju「七十」，jakūnju「八十」，uyunju「九十」
* tanggū「一百」，minggan「一千」，tumen「一萬」

從11開始，打上嘅數都係十進制，比如「十一」juwan emu，「十二」juwan juwe。不過15特別啲，係tofohon。

序數詞喺數詞後加-ci尾。比如「第一」emuci。以n收尾嘅數詞，要去n再加-ci，比如「第三」ilaci。（不過「第一萬」例外，係tumenci。）

### 動詞

#### 終結型

##### 平敘形

任何表示發生咗嘅過去時態動詞都有兩個系列（-habi同-kabi）嘅詞尾，而兩個系列中又因為元音調和各自有3個詞尾。

* 一般時/原型：-mbi
* 過去時：-habi/-hebi/-hobi，-kabi/-kebi/-kobi

##### 命令形

命令形，又叫祈使式，亦都係靠接詞尾嚟表示，同時不規則動詞嘅命令形詞尾係特別啲嘅。

* 規則動詞：-omi，-bu
* 不規則動詞：-ji，-gai

##### 希望形

有4種詞尾：-ki，-kini，-cini，-rahū。

#### 冠形型

冠形型喺句尾可作終結型用。另外，冠形型動詞黐上變格嘅詞尾時可作名詞性詞。

**1. 現在未來時（未完成態）**
若以終結型嚟用，第一人稱平敘句中表示講嘢嘅人嘅意志，第二人稱疑問句表示聽取對方嘅意願，第三人稱表示推測語氣。因為元音調和，有三種詞尾形態。

* -ra/-re/-ro

**2. 過去時（完成態）**
終結型之中，同樣有-ha同-ka兩個系列，用邊個系列睇上文。兩個系列同樣有元音調和，各分三種形態。

* -ha/-he/-ho、-ka/-ke/-ko

#### 連結型

滿文動詞嘅連結型（原型）同韓文、日文、蒙文等其他粘著語一樣有好多類。

* -me、-fi、、-hai/-hei/-hoi、-ci、-cibe、-tala/-tele/-tolo、-nggala/-nggele/-nggolo

另外，冠形型（未完成態-ra/-re/-ro、完成態-ha/-he/-ho或-ka/-ke/-ko）後邊可跟與位格尾-de作連結型，或者喺冠形型動詞後面加後置詞作連結型語法。

### 形容詞

滿文嘅形容詞係有活用唔到嘅不變化詞。有時可單獨作謂語，要以歸屬形式。此外，佢可以黐個語尾嚟變格，當名詞來使。呢點就似西歐語言噉，形容詞近似名詞。

句入邊嘅做謂語嘅形容詞若以過去式、連結形（原型）出現，後面就要加個bi-、o-開頭嘅動詞，噉先活用到。

* amba *bihe* （「好大」嘅意思）

### 疑問式

單詞嘅疑問形基本上係黐個-o。

* hehe（女）──hehe*o*（女嘅？）；bi（係）──bi*o*（真係？）

不過有疑問詞時，就毋須黐呢個詞尾。

* sini hala ai（你貴姓係？）

有啲單詞嘅疑問形係唔規則嘅。

* akū（唔好）──akūn（好唔好？）

註
-

1. ↑  個名（滿、滿洲）嘅尾可以換成話、語、文三種之一。同時「滿洲」又可以寫成「滿州」。可以去forvo有聲辭典度聽粵語發音嘅滿語、滿州話、滿洲語
2. ↑  錫伯話有自己ISO碼，當成係獨立語種。另外雖然錫伯話嘅狀況好過滿文，不過亦有傳承壓力。
3. ↑  歸屬動詞，有啲文章寫歸屬態動詞、冠形型動詞、連體形動詞。英文關係代詞係who，比如講「行緊路嗰人係我先生」，關係代詞係講「The man who walking is my teacher」，歸屬動詞係講「The walking man is my teacher」
4. ↑  有啲語言如滿文，名詞分有情同無情，所謂有情物，即係話呢嚿嘢係有知覺嘅、有生命嘅，而無情物就掉返轉。具體可參攷《有生定無生》呢篇文章。

參攷
--

1. 1 2 3 4 5 6 7  "Manchu" (英文). ethnologue. 喺2015年3月14號搵到.
2. 1 2 3 4 5  "China's Manchu speakers struggle to save language" (英文). 紐約時報. 2007年3月16號. 喺2015年3月14號搵到.
3. ↑  Ma, Yin: *Die nationalen Minderheiten in China*, p. 250. Verlag für fremdsprachige Literatur, Beijing, 1990, ISBN 7-119-00010-1.
4. ↑  "Xibe" (英文). Ethnology. 喺2015年3月14號搵到.

連出去
---

|  |  |
| --- | --- |
|  | 維基菢蛋機嘅維基百科試驗版：
 **滿文試驗版** |

* 太清——Unicode滿文/錫伯文/達斡爾文字體同輸入法（中文、英文）